CELEX: 32017R1262
Language: lt
Date: 2017-07-12 00:00:00
Title: 2017 m. liepos 12 d. Komisijos reglamentas (ES) 2017/1262, kuriuo dėl ūkinių gyvūnų mėšlo naudojimo kurui deginimo įmonėse iš dalies keičiamas Reglamentas (ES) Nr. 142/2011 (Tekstas svarbus EEE. )

13.7.2017   
            
            
               LT
            
            
               Europos Sąjungos oficialusis leidinys
            
            
               L 182/34
            
         KOMISIJOS REGLAMENTAS (ES) 2017/1262
   2017 m. liepos 12 d.
   kuriuo dėl ūkinių gyvūnų mėšlo naudojimo kurui deginimo įmonėse iš dalies keičiamas Reglamentas (ES) Nr. 142/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (Šalutinių gyvūninių produktų reglamentas) (1), ypač į jo 15 straipsnio 1 dalies e punktą ir 27 straipsnio i punktą,
   kadangi:
   
               (1)
            
            
               Komisijos reglamentu (ES) Nr. 142/2011 (2) nustatytos Reglamento (EB) Nr. 1069/2009 įgyvendinimo taisyklės, be kita ko, šalutinių gyvūninių produktų naikinimo, taip pat saugaus gyvūninių gaminių transformavimo ar perdirbimo į jų gaminius parametrai;
            
         
               (2)
            
            
               remiantis Reglamentu (EB) Nr. 1069/2009, deginimas, kaip apibrėžta Reglamento (ES) Nr. 142/2011 I priedo 41 punkte, yra vienas iš šalutinių gyvūninių produktų, įskaitant mėšlą, naikinimo procesų;
            
         
               (3)
            
            
               Reglamento (ES) Nr. 142/2011 6 straipsnyje nurodytos deginimo įmonių, kuriose kurui naudojami šalutiniai gyvūniniai produktai, patvirtinimo taisyklės. Šio straipsnio 8 dalis turėtų būti atitinkamai iš dalies pakeista, kad joje būtų atsižvelgta į visų ūkinių gyvūnų mėšlo naudojimą kurui;
            
         
               (4)
            
            
               ūkinių gyvūnų mėšlas gali būti tvarus kuro šaltinis, kai deginimo procesas atitinka konkrečius reikalavimus, kuriais siekiama veiksmingai sumažinti dėl jo naudojimo kurui kylantį neigiamą poveikį gyvūnų bei visuomenės sveikatai ir aplinkai. Komisijos reglamentu (ES) Nr. 592/2014 (3) nustatyti naminių paukščių mėšlo naudojimo kurui deginimo įmonėse reikalavimai. Jame nustatyti bendrieji reikalavimai įmonėms, kuriose kurui naudojami šalutiniai gyvūniniai produktai ar jų gaminiai, ir konkretūs reikalavimai pagal kuro ir deginimo įmonių tipą. Dabar deginimo įmonėse, kurių įrenginių bendra nominali šiluminė galia neviršija 50 MW, kurui taip pat galima naudoti kitų rūšių ūkinių gyvūnų nei naminiai paukščiai mėšlą, taikant tas pačias sąlygas, nustatytas naminių paukščių mėšlo deginimui, įskaitant išmetamųjų teršalų ribines vertes ir stebėsenos reikalavimus;
            
         
               (5)
            
            
               deginimo įmonių, kuriose kurui naudojamas ūkinių gyvūnų mėšlas, įrenginių operatoriai turėtų imtis galimam užkratui paplisti neleidžiančių higienos priemonių. Šiuo atžvilgiu tokios įmonės turėtų atitikti bendruosius šalutinių gyvūninių produktų ir jų gaminių naudojimo kurui reikalavimus, kaip nustatyta Reglamento (ES) Nr. 142/2011 III priedo IV skyriuje, ir konkrečius reikalavimus tam tikrų tipų deginimo įmonėms ir kurui, kuris gali būti naudojamas deginimui, kurie turi būti nurodyti šiame reglamente;
            
         
               (6)
            
            
               deginant žolėdžių mėšlą dėl pastarojo sudėties išmetamas didesnis kietųjų dalelių kiekis, nei deginant naminių paukščių mėšlą. Šiai problemai spręsti, šiame reglamente turėtų būti nustatytos lankstesnės išmetamųjų kietųjų dalelių ribinės vertės, taikytinos labai mažoms deginimo įmonėms, kad jos galėtų naikinti mėšlą, kurio kitu atveju nebūtų galima naudoti kurui;
            
         
               (7)
            
            
               atitinkamai šiuo reglamentu kompetentingoms institucijoms turėtų būti leista nustatyti pereinamąjį laikotarpį esamoms deginimo įmonėms, kad jos galėtų įvykdyti kontroliuojamo dujų temperatūros didėjimo reikalavimus, jeigu išmetamieji teršalai nekelia pavojaus visuomenės ir gyvūnų sveikatai ar aplinkai. Teisės aktais, kuriais reglamentuojami šalutiniai gyvūniniai produktai, valstybėms narėms nedraudžiama taikyti atitinkamas išmetamųjų teršalų ribinių verčių apskaičiavimo taisykles, nustatytas aplinkos apsaugos teisės aktuose, kai ūkinių gyvūnų mėšlas deginamas kartu su kitų rūšių kuru ar atliekomis;
            
         
               (8)
            
            
               Reglamento (ES) Nr. 142/2011 XVI priede nustatyti konkretūs oficialių tikrinimų reikalavimai. Šiuo reglamentu nustačius ūkinių gyvūnų mėšlo naudojimo kurui reikalavimus, minėti konkretūs reikalavimai taip pat turėtų būti taikomi ir tam procesui;
            
         
               (9)
            
            
               reikėtų atitinkamai iš dalies pakeisti Reglamento (ES) Nr. 142/2011 III ir XVI priedus;
            
         
               (10)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 142/2011 6 straipsnio 8 dalis pakeičiama taip:
   
      „8.   Naudojant ūkinių gyvūnų mėšlą kurui, kaip nurodyta III priedo V skyriuje, be nurodytųjų šio straipsnio 7 dalyje taikomos dar ir šios taisyklės:
      
                  a)
               
               
                  pagal Reglamento (EB) Nr. 1069/2009 24 straipsnio 1 dalies d punktą kompetentingai institucijai operatoriaus pateiktoje patvirtinimo paraiškoje turi būti pateikti valstybės narės kompetentingos institucijos arba jos įgaliotos specialios kompetencijos turinčios organizacijos patvirtinti įrodymai, kad deginimo įmonė, kurioje ūkinių gyvūnų mėšlas naudojamas kurui, visiškai laikosi išmetamųjų teršalų ribinių verčių ir stebėsenos reikalavimų, nustatytų šio reglamento III priedo V skyriaus B skirsnio 3, 4 ir 5 dalyse, nedarant poveikio valstybės narės kompetentingos institucijos galimybei įtvirtinti nuostatą, leidžiančią nukrypti nuo tam tikrų nuostatų, atsižvelgiant į III priedo V skyriaus C skirsnio 4 dalį;
               
            
                  b)
               
               
                  Reglamento (EB) Nr. 1069/2009 44 straipsnyje nurodyta tvirtinimo procedūra turi būti užbaigta tik tada, kai per pirmus šešis deginimo įmonės veiklos mėnesius kompetentinga institucija arba jos įgaliota specialios kompetencijos turinti organizacija iš eilės atlieka bent du patikrinimus, kurių vienas turi būti atliktas be įspėjimo, įskaitant reikiamus temperatūros ir išmetamųjų teršalų matavimus. Minėtų patikrinimų rezultatais patvirtinus, kad laikomasi šio reglamento III priedo V skyriaus B skirsnio 3, 4 ir 5 dalyse ir, kai taikytina, C skirsnio 4 dalyje nustatytų reikalavimų, gali būti suteiktas visapusiškas patvirtinimas.“
               
            
   2 straipsnis
   Reglamento (ES) Nr. 142/2011 III ir XVI priedai iš dalies keičiami pagal šio reglamento priede pateiktą tekstą.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. liepos 12 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 300, 2009 11 14, p. 1.
   
      (2)  2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).
   
      (3)  2014 m. birželio 3 d. Komisijos reglamentas (ES) Nr. 592/2014, kuriuo dėl šalutinių gyvūninių produktų ir jų gaminių naudojimo kurui deginimo įmonėse iš dalies keičiamas Reglamentas (ES) Nr. 142/2011 (OL L 165, 2014 6 4, p. 33).
   
      PRIEDAS
      Reglamento (ES) Nr. 142/2011 III ir XVI priedai iš dalies keičiami taip:
      
                  1.
               
               
                  III priedo V skyrius papildomas šiuo C skirsniu:
                  „C.   Deginimo įmonės, kuriose kurui naudojamas ūkinių gyvūnų mėšlas, išskyrus naminių paukščių mėšlą, kaip nurodyta B skirsnyje
                  
                  1.   Deginimo įmonės tipas
                  Deginimo įmonės, kurių įrenginių bendra nominali šiluminė galia neviršija 50 MW.
                  2.   Pradinė medžiaga
                  Pagal 3 dalyje nustatytus reikalavimus kurui turi būti naudojamas vien tik ūkinių gyvūnų mėšlas, išskyrus naminių paukščių mėšlą, kaip nurodyta B skirsnyje.
                  1 dalyje nurodytose deginimo įmonėse neleidžiama kurui naudoti kitų šalutinių gyvūninių produktų ar jų gaminių. Ne ūkyje gautas ūkinių gyvūnų mėšlas, išskyrus naminių paukščių mėšlą, kaip nurodyta B skirsnyje, neturėtų liestis su ūkiniais gyvūnais.
                  3.   Metodologija
                  Deginimo įmonės, kuriose kurui naudojamas ūkinių gyvūnų mėšlas, išskyrus naminių paukščių mėšlą, kaip nurodyta B skirsnyje, laikosi B skirsnio 3, 4 ir 5 dalyse nustatytų reikalavimų.
                  4.   Nukrypti leidžianti nuostata ir pereinamasis laikotarpis
                  Valstybės narės kompetentinga institucija, atsakinga už aplinkos apsaugą, gali:
                  
                              a)
                           
                           
                              nukrypdama nuo B skirsnio 3 dalies b punkto ii papunkčio nustatyti 2017 m. rugpjūčio 2 d. veikiančioms deginimo įmonėms papildomą, ne ilgesnį kaip 6 metų, laikotarpį, per kurį jos turi įvykdyti šio reglamento III priedo IV skyriaus 2 skirsnio 2 punkto pirmos pastraipos reikalavimus;
                           
                        
                              b)
                           
                           
                              nukrypdama nuo B skirsnio 4 dalies, nustatyti leidžiamą ne didesnę kaip 50 mg/m3 išmetamųjų kietųjų dalelių ribinę vertę, jeigu deginimo įmonių įrenginių bendra nominali šiluminė galia neviršija 5 MW;
                           
                        
                              c)
                           
                           
                              nukrypdama nuo B skirsnio 3 dalies b punkto i papunkčio, leisti kurui naudojamą arklio mėšlą į degimo kamerą krauti rankiniu būdu, kai įrenginių bendra nominali šiluminė galia neviršija 0,5 MW.“
                           
                        
            
                  2.
               
               
                  XVI priedo III skyriaus 12 skirsnis pakeičiamas taip:
                  
                     
                        „12 skirsnis
                     
                  
                  
                     Oficialioji patvirtintų įmonių, kurioms leidžiama kurui naudoti šalutinius gyvūninius produktus, kontrolė
                  
                  Kompetentinga institucija patvirtintose įmonėse, nurodytose III priedo V skyriuje, atlieka dokumentų patikrinimus, laikydamasi 6 straipsnio 7 ir 8 dalyse nurodytų procedūrų.“